ভারতের জাভেদ আখতার ভারতীয় জনতা পার্টির নেতা ও নীতির সমালোচনা করেছেন
জাভেদ বলেন, বোরখা তিনি নিজেও পছন্দ করেন না। বোরখা নিষিদ্ধ করা হলে ঘুঙ্ঘট বা ঘোমটাও নিষিদ্ধ করা উচিত। জাভেদ জানান, নরেন্দ্র মোদী আর অমিত শাহ্ তাঁর অপছন্দের, কিন্তু তাই বলে রাহুল গান্ধীর চৌকিদার চোর হ্যায় স্লোগান তিনি সমর্থন করেন না নিম্ন রুচির কারণে।
ভারতের বলিউডের বিশিষ্ট সুরকার ও কাহিনিকার জাভেদ আখতার বিভিন্ন দিক থেকে ভারতীয় জনতা পার্টির নেতা ও নীতির সমালোচনা করেছেন। মধ্যপ্রদেশের রাজধানী ভোপালে গিয়েছিলেন জাভেদ আখতার, গতকাল। আগামী ১২ই মে সেখানে ভোট, বিজেপি প্রার্থী দাঁড় করিয়েছে মালেগাঁও বিস্ফোরণে অভিযুক্ত প্রজ্ঞা সিংকে, যিনি নিজের নাম লেখেন সাধ্বী প্রজ্ঞা, যিনি গর্বের সঙ্গে বলেন নিজের হাতে বাবরি মসজিদ ভেঙেছেন, যিনি বলেন মুম্বাইয়ে জঙ্গি হানায় নিহত পুলিশ অফিসার হেমন্ত কারকারের মৃত্যু হয়েছে তাঁরই অভিশাপে, এবং অতি সম্প্রতি যিনি ভোপালেই বলেছেন, তাঁর দল আবার ক্ষমতায় এলে বোরখা নিষিদ্ধ করা হবে। এই সব বিষয়ে সাংবাদিকরা জাভেদ আখতারের মত জানতে চেয়েছিলেন। জাভেদ বলেন, বোরখা তিনি নিজেও পছন্দ করেন না। বোরখা নিষিদ্ধ করা হলে ঘুঙ্ঘট বা ঘোমটাও নিষিদ্ধ করা উচিত। জাভেদ জানান, নরেন্দ্র মোদী আর অমিত শাহ্ তাঁর অপছন্দের, কিন্তু তাই বলে রাহুল গান্ধীর চৌকিদার চোর হ্যায় স্লোগান তিনি সমর্থন করেন না নিম্ন রুচির কারণে। প্রজ্ঞা সিংয়ের মতো লোককে ভোপালে দাঁড় করিয়ে বিজেপি নিজের কবর নিজেই খুঁড়েছে। মোদীদের মতের বিরোধীদের দেশদ্রোহী বলে দেগে দেওয়ার নীতি নিন্দাজনক। এবারের নির্বাচন অত্যন্ত গুরুত্বপূর্ণ। কারণ দেশ কোন পথে যাবে তা এবারেই ঠিক হবে। মোদীরা যাবেন আসবেন, দেশ কিন্তু থাকবে, বলেছেন জাভেদ আখতার ।